Diari Oficial de la Generalitat Valenciana


Sumari del DOGV 6318, del 26-07-2010 (2010/7796)

Bases particulars reguladores del Programa d'Actuación Integrada per al Desenvolupament de la Unitat d'Execució UE-37/2 del Pla General d'Ordenació Urbana.
-----------------------------------------------------------------------------------------------------------------------------------------------------------

### Dades del document

Número de DOGV
:   6318

Data del DOGV
:   26-07-2010

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2010/7796


Data del document
:   30-06-2010

Organisme emissor
:   Ajuntament de Cullera

Tipus de document
:   Anunci

Descriptors 

:   * Cullera
    * administració local
    * pla d'urbanisme

Bases particulars reguladores del Programa d'Actuación Integrada per al Desenvolupament de la Unitat d'Execució UE-37/2 del Pla General d'Ordenació Urbana. [2010/7796]  
El Ple de l'Ajuntament de Cullera, en la sessió celebrada en data 29 de juny de 2010, va adoptar, entre altres, l'acord relatiu a declarar desert el concurs obert per a l'adjudicació del Programa d'Actuació Integrada de la UE 37/2 del Pla General d'Ordenació Urbana de Cullera, l'arxivament d'este i l'inici d'un nou procediment per a l'adjudicació per gestió indirecta d'un programa d'actuació integrada per al desenvolupament de l'esmentada unitat d'execució 37/2.  
De conformitat amb el que establix la Llei 16/2005, Urbanística Valenciana, es transcriuen literalment la bases particulars reguladores d'este programa:  
Bases particulars reguladores del Programa d'Actuació Integrada per al Desenvolupament de la Unitat d'Execució UE-37/2 del Pla General d'Ordenació Urbana de Cullera.  
I. Objecte del contracte  
El present contracte té com a objecte el desplegament i execució del programa d'actuació integrada que s'especifica en les presents bases particulars, en les qual es regulen les condicions de caràcter tècnic, jurídic, econòmic i administratiu, per a la selecció d'un proposta de programa d'actuació integrada i d'un agent urbanitzador per al desenvolupament urbanístic de la unitat d'execució UE-37/2 del Pla General d'Ordenació Urbana de Cullera.   
II. Règim jurídic   
El present contracte té naturalesa jurídica especial, i en tot allò no previst en les presents bases particulars, s'aplicaran la Llei 16/2005, de 30 de desembre, de la Generalitat, Urbanística Valenciana, el Reglament d'Ordenació i Gestió Territorial i Urbanística, aprovat pel Decret 67/2006, de 19 de maig, del Consell de la Generalitat (modificat pel Decret 36/2007), i les bases generals de programació aprovades pel Ple de l''Ajuntament de Cullera, en la sessió de data 28 de març 2006 (BOP 22.09.06).   
Seran, així mateix, d'aplicació supletòria les disposicions contingudes en la Llei 30/2007, de 30 d'octubre, de Contractes del Sector Públic, i les establides en el Reglament General de la dita llei, així com les normes que regulen la contractació administrativa de les entitats locals que se li apliquen.  
En cas de contradicció entre els documents abans esmentats, l'orde de prelació serà el següent: les presents bases particulars de programació, les bases generals de programació aprovades per este Ajuntament i el contracte per al desplegament i execució del programa d'actuació integrada.  
III. Ordenació urbanística vigent   
L'ordenació urbanística en l'àmbit d'actuació està constituïda pel vigent Pla General d'Ordenació Urbana de Cullera de 1995, que classifica el sòl objecte de la programació com a sòl urbà, i la seua posterior modificació de 1999, que delimita les unitats d'execució incloent-ho dins de la unitat d'execució UE 37/2, les determinacions de les quals es preveuen en la fitxa de planejament i que són les següents:   
Fitxa de característiques de la unitat UE 37/2  
1. Àmbit territorial Industrial marge dret  
2. Superfície total 20.930 m.²  
3. Superfície neta 19.530 m.²  
4. Superfície dotacions públiques:  
Espais lliures públics 0 m.²  
Servici públic i/o servici urbà 0 m.²  
Educatiu cultural 0 m.²  
Vials 7.361 m.²  
Total superfície dotacions públiques 7.361 m.²  
5. Edificabilitat lucrativa i superfície sòl lucratiu:  
NUC (nucli) m²t m.²  
EDT (edificació tancada) m²t m.²  
EDO-1 (edificació oberta tipus 1) m²t m.²  
UFA (unifamiliar aïllada) m²t m.²  
UFH (unifamiliar agrupada) m²t m.²  
TER-1 (enclavament terciari) m²t m.²  
TER-2 (àrea terciària) m²t m²  
TER-3 (terciari recreatiu) m²t m.²  
IND (indústries i magatzems) 10.855 m²t 13.569 m.²  
Altres (EL\*) m²t m.²  
Total edificabilitat lucrativa 10.855 m²t  
Total sòl lucratiu 13.569 m.²  
Coeficient d'edificabilitat: 0,80 m²t/m²s  
6. Aprofitament mitjà (m² EDC/m² sòl)\* 0,389 m²t/m²s  
7. Sistema d'actuació actuació integrada  
No obstant, l'alternativa tècnica que es redacte haurà de coordinar-se amb l'actuació que s'està duent a terme, per gestió directa, per part de l'Ajuntament, per a dur a terme les obres del projecte d'urbanització del vial de connexió inclòs en la UE 37/2, confrontant i limitant amb la unitat d'execució UE 37/3, d'acord amb el projecte redactat a este efecte per l'enginyer de camins Luis Gorgonio Vizcaíno, de data setembre de 2009, i annex de data 8 d'abril de 2010, juntament amb les especificacions tècniques que se citen en l'informe de data 23 d'abril de 2010 (expedient núm. 1534/2009).   
IV. Objectius de la programació  
Els principals objectius de la programació són:  
a) Regularitzar la situació jurídica de les finques i edificacions incloses en la unitat d'execució.  
b) Urbanitzar la unitat d'execució que constituïx l'objecte del programa i realitzar les obres públiques addicionals que calguen, amb subjecció a les previsions temporals i econòmiques del programa i al que s'establisca en el projecte d'urbanització que aprove este Ajuntament.  
c) Connectar i integrar adequadament la urbanització amb les xarxes d'infraestructures, d'energia, hidràuliques, de comunicacions i servicis públics existents, etcètera, així com amb la confrontant unitat d'execució 37/3, actualment en execució.   
d) Obtindre els sòls dotacionals públics de l'àmbit de l'actuació, a favor de l'administració gratuïtament.  
e) Obtindre l'aprofitament que legalment corresponga, amb destí al patrimoni públic de sòl, a favor de l'administració actuant de forma gratuïta, contemplant la possibilitat que la dita compensació de l'excedent d'aprofitament puga realitzar-se per mitjà de compensació econòmica afecta el patrimoni municipal de sòl a compte de l'urbanitzador.   
En este sentit, i de conformitat amb el que establix l'article 16.1.b del Reial Decret Legislatiu 2/2008, de 20 de juny, pel qual s'aprova el Text Refós de la Llei del Sòl, en relació amb l'article 21.2 de la Llei Urbanística Valenciana, després de la redacció donada pel Decret Llei 1/2008, de 27 de juny, del Consell, de mesures urgents per al foment de la vivenda i el sòl, haurà de cedir-se a l'Ajuntament lliure de càrregues parcel·les edificables equivalents a un percentatge del 5% de l'aprofitament tipus, o el seu equivalent econòmic.   
g) Ordenar el repartiment equitatiu de les càrregues i beneficis de l'actuació entre els afectats.  
V. Preu de licitació  
El preu de licitació màxim que servirà de base per al càlcul de la garantia provisional (art. 140.1 de la Llei Urbanística Valenciana, que determina que els qui desitgen participar en el procediment de licitació d'un PDAI hauran de constituir una garantia provisional equivalent al 2% de l'estimació aproximada de les càrregues del programa), s'establix en un total d'1.250.000 euros, i s'inclou en la dita quantitat el pressupost d'execució material, els gastos generals (13%), el benefici industrial (6%) i l'impost sobre el valor afegit (16%), i no s'inclou, per tant, en la dita quantitat les restants càrregues que hauran de concretar-se en les respectives ofertes (benefici de l'urbanitzador, gastos de gestió, indemnitzacions si n'hi ha, etc.).   
VI. Terminis de desplegament i execució del programa  
S'establixen els següents terminis màxims per a l'execució de les següents actuacions per part de l'urbanitzador:  
Presentació del projecte d'urbanització: haurà de formar part de l'alternativa tècnica (article 126.f LUV). Este projecte haurà de tindre en compte la circumstància abans assenyalada de l'expedient número 1534/2009 que se seguix per gestió directa.   
A) Termini màxim per a presentar projecte de reparcel·lació ajustat al programa a comptar de la firma del conveni després de l'aprovació de l'adjudicació del programa: dos mesos.  
B) Termini màxim per a l'execució de les obres d'urbanització comptat des de la firma de l'acta de replantejament d'inici d'obres, que haurà de subscriure's al seu torn en un termini de 15 dies, a comptar de la fermesa en via administrativa del projecte de reparcel·lació: sis mesos.  
VII. Capacitat per a ser urbanitzador  
1. Podran participar en el concurs per a la selecció i adjudicació del present programa d'actuació integrada totes les persones, naturals o jurídiques, espanyoles o estrangeres, que tinguen plena capacitat d'obrar, siguen o no propietàries dels terrenys afectats i reunisquen les condicions de solvència econòmica i financera, tècnica i professional exigibles segons les presents bases.  
2. En cap cas podran ser urbanitzadors ni promoure programes d'actuació integrada les persones en què concórrega alguna prohibició de contractar de les previstes en els articles 49 i 50 de la Llei 30/2007, de 30 d'octubre, de Contractes del Sector Públic.   
VIII. Solvència econòmica i financera.  
La justificació de la solvència econòmica i financera de l'urbanitzador s'acreditarà per un o alguns dels mitjans següents:  
a) Informe d'institucions financeres o, si és procedent, justificant l'existència d'una assegurança d'indemnització per riscos professionals.  
b) Si es tractara de persones jurídiques, presentació dels comptes anuals o d'extracte d'estos comptes, en el cas en què la publicació d'estos siga obligatòria en la legislació del país on l'aspirant a urbanitzador estiga establit.  
c) Declaració sobre el volum global de negocis i, si és procedent, sobre el volum de negocis relacionat amb el desenvolupament i la promoció d'actuacions semblants que són objecte de concurs, que han de correspodre com a màxim als tres últims exercicis.  
d) Acreditació de propietats ubicades en la unitat d'execució en quantitat suficient perquè estos garantisquen almenys en part l'execució de les obres.  
IX. Solvència tècnica i professional  
1. La justificació de la solvència tècnica i professional de l'urbanitzador s'acreditarà per un o alguns dels mitjans següents:  
a) Presentació d'una relació dels programes d'actuació integrada, o instruments o contractes relacionats amb el planejament i la gestió urbanística semblants, promoguts i gestionats pel concursant.  
b) Indicació de l'equip tècnic, estiga o no integrat en l'estructura organitzativa de l'urbanitzador, que vaja a participar en la gestió del programa d'actuació integrada, i especialment dels responsables del control de qualitat.  
c) Titulacions acadèmiques i professionals del personal de direcció de l'urbanitzador.  
d) Declaració del material, instal·lacions i equip tècnic amb què compta l'urbanitzador per al compliment dels seus compromisos.  
e) Declaració de les mesures adoptades per a controlar la qualitat durant el desplegament i execució del programa d'actuació integrada, incloent-hi els mitjans d'estudi i investigació de què es dispose.  
f) Declaració de les mesures de gestió mediambiental que el concursant està disposat a aplicar durant el desplegament i execució del programa d'actuació integrada.  
2. Si per raons justificades en cada cas concret l'urbanitzador no estiguera en condicions de presentar la documentació sol·licitada per l'Ajuntament, podrà acreditar la seua solvència tècnica i professional basant-se en la solvència d'altres entitats, amb independència dels vincles jurídics que tinguen establits entre estos, i hauran de demostrar en este cas davant de l'Ajuntament que comptaran amb els mitjans necessaris per a l'execució del programa d'actuació integrada, presentant els compromisos o documents d'anàloga naturalesa que hagen subscrit entre ambdós. L'anterior s'aplicarà, en tot cas, quan concórrega a la licitació una agrupació d'interés urbanístic.  
3. La justificació de la solvència tècnica i professional de les agrupacions d'interés econòmic, unions temporals d'empreses o altres agrupacions de persones naturals o jurídiques que decidisquen concórrer conjuntament al concurs podrà basar-se en els requisits de solvència d'un, almenys, dels seus membres.  
X. Garanties  
1. Els qui desitgen participar en el procediment de licitació d'un programa d'actuació integrada hauran de constituir en la forma i als efectes previstos en la Llei 30/2007, de 30 d'octubre, de Contractes del Sector Públic, una garantia provisional equivalent al 2% de l'estimació aproximada del preu de licitació del programa, és a dir, de vint-i-cinc mil euros (25.000 €).  
2. La garantia provisional respondrà del manteniment de les propostes de programa pels licitadors fins a l'adjudicació, i de la proposta de l'adjudicatari fins a la formalització del contracte per al desplegament i execució dels programes d'actuació integrada.  
3. La garantia provisional serà confiscada a aquells licitadors que retiren injustificadament la seua proposició abans de l'adjudicació definitiva.  
4. La garantia definitiva, a constituir en la forma i als efectes previstos en la Llei 30/2007, de 30 d'octubre, de Contractes del Sector Públic, s'establix per a esta programació en un mínim del 10% del valor de les càrregues d'urbanització, impost sobre el valor afegit no inclòs. S'ingressarà en un termini màxim de 15 dies, a comptar de la notificació de l'acord d'aprovació i adjudicació del programa.  
XI. Presentació de proposicions  
1. Els qui desitgen prendre part en la licitació hauran de presentar en el Registre General de l'Ajuntament de Cullera, siti a la plaça de la Mare de Déu, número 5, en el termini de tres mesos, a comptar de la data de l'enviament de l'anunci de licitació al Diari Oficial de la Unió Europea, i en horari de 09.00 a 14 hores, les seues proposicions, integrades per tres sobres, identificats al seu exterior amb la indicació de la licitació a què concórreguen i firmats pel licitador o persona que ho represente i indicant-hi el nom i els cognoms o raó social del proponent amb la següent documentació en idioma castellà o valencià:  
Sobre A. Alternativa tècnica, que es presentarà en sobre obert i suport informàtic.   
Sobre B. Proposició juridicoeconòmica, que es presentarà en sobre tancat.  
La documentació que conste en estos sobres serà objecte de valoració als efectes d'aprovació del programa i adjudicació de la condició d'urbanitzador.  
Sobre C. Es presentarà en sobre tancat amb el títol de «Documentació» i contindrà la següent:  
a) Si concorre una societat mercantil, haurà de presentar escriptura de constitució inscrita al Registre Mercantil. Si es tracta d'una agrupació d'interés urbanístic, es presentarà escriptura pública de constitució, així com la inscripció en el Registre d'Agrupacions d'Interés Urbanístic dependent de la conselleria competent en urbanisme.  
b) Els qui compareguen o firmen proposicions en nom d'un altre o en representació de societat o persona jurídica, presentaran escriptura de poder inscrita, si és el cas, al Registre Mercantil o registre públic corresponent.  
c) Quan l'ofertant actue en nom propi i siga empresa individual, haurà de presentar el document nacional d'identitat o fotocòpia legalitzada d'este document.  
d) Resguard acreditatiu d'haver constituït la garantia provisional en els termes exigits en la base X.  
e) Declaració responsable de no estar sotmés en cap de les prohibicions per a contractar establides per la legislació reguladora de la contractació administrativa, incloent-hi trobar-se al corrent en el compliment de les obligacions tributàries i amb la seguretat social imposades per les disposicions vigents.  
f) Els documents que acrediten els requisits de solvència tècnica i professional, econòmica i financera  
g) Els concursants estrangers hauran d'adjuntar una declaració de sotmetiment exprés a la jurisdicció dels jutjats i tribunals espanyols de qualsevol orde, per a totes les incidències que, de manera directa o indirecta, pogueren sorgir durant el procediment d'adjudicació i durant el desplegament i execució del programa d'actuació integrada, amb renúncia expressa, si és procedent, al fur jurisdiccional estranger que poguera correspondre'ls.  
h) Si és el cas, declaració jurada o acta notarial acreditativa d'haver-se practicat o intentat practicar els avisos a què es referix l'article 134.4 Llei Urbanística Valenciana.  
En tot cas, amb caràcter previ a l'adjudicació, l'Ajuntament requerirà a l'adjudicatari proposat la justificació documental íntegra d'estos extrems.  
1. En cas de concórrer a la licitació diverses empreses, compromeses a la constitució d'una unió temporal, cada una d'estes haurà d'acreditar la seua personalitat jurídica i capacitat, indicant els noms i les circumstàncies dels empresaris que subscriuen les proposicions, la participació de cada una d'estes, i designant la persona o entitat que, durant la vigència del contracte, ha de tindre la representació de la unió davant de l'administració, així com el compromís formal de constituir-se en unió temporal d'empreses en cas de resultar adjudicataris.  
2. Cada concursant no podrà presentar més d'una proposició. Tampoc podrà subscriure cap proposta en unió temporal amb altres si ho ha fet individualment o figurar en més d'una agrupació. L'incompliment d'estes normes donarà lloc a la no-admissió de totes les propostes de programa presentades per este concursant.  
3. Si l'últim dia del termini de presentació de proposicions coincidira amb dissabte, diumenge o festiu, el termini es prolongarà fins al següent dia hàbil.  
XII. Alternativa tècnica  
La documentació que forme part de l'alternativa tècnica tindrà el contingut mínim exigit en la normativa urbanística.  
Hauran de presentar-se tres còpies en suport paper acompanyades de dos còpies en suport informàtic de la documentació següent:  
· Memòria de programa i projecte d'urbanització (tenint en compte la previsió assenyalada de l'existència de l'expedient núm. 1534/2009).  
· Estudi d'impacte acústic.  
El projecte d'urbanització haurà de reunir el contingut establit en l'article 156 i 157 LUV i 349 i 350 Reglament d'Ordenació i Gestió Territorial i Urbanística (ROGTU), i haurà de preveure especialment una solució tècnica de connexió a les infraestructures d'urbanització prèviament executades sobre la parcel·la en què es troba la Sala Santi, que haurà de considerar-se en el projecte i en la posterior distribució de costos com a sòl urbanitzat, conformement al que establix l'article 12.3 del Text Refós de la Llei del Sòl, aprovat per Reial Decret Legislatiu 2/2008, de 20 de juny.   
XIII. Proposició juridicoeconòmica  
1. La proposició juridicoeconòmica haurà d'incloure necessàriament la documentació relativa als aspectes següents:  
A) Regulació de les relacions de l'urbanitzador i els propietaris i, en particular, la modalitat de retribució al promotor i informació suficient que permeta als propietaris conéixer les conseqüències econòmiques que comporte per a estos la proposta i l'elecció de cada modalitat de retribució.   
Atés que es tracta d'una zona consolidada per a l'edificació, no cap la retribució en terrenys, per la qual cosa únicament serà viable la retribució en metàl·lic.   
B) Expressió de les magnituds urbanístiques rellevants establides pel planejament que incidisquen en la determinació dels drets d'adjudicació.  
C) Acreditació de la titularitat i identificació gràfica i registral dels terrenys, dins de l'àmbit de l'actuació i a disposició de l'urbanitzador, siguen de la seua propietat o d'altres propietaris amb què tinga contracte suficient, que hagen de quedar afectes, amb garantia real inscrita al Registre de la Propietat, al compliment de les obligacions pròpies d'este urbanitzador, amb ocasió de la firma del contracte, per a assegurar l'execució dels objectius imprescindibles o complementaris del programa. L'afecció es traslladarà a les finques de resultat que s'adjudiquen després de la reparcel·lació.  
D) Full resum de les dades econòmiques rellevants.  
E) Descripció dels següents elements economicofinancers relatius a les càrregues urbanístiques:  
a) Pressupost de licitació de l'obra d'urbanització: amb l'abast previst en l'article 168.1.a i b) de la Llei Urbanística Valenciana.  
b) Cost de projectes: cost de redacció i direcció dels projectes, especificant cada projecte, que es referix l'article 168.1 de la Llei Urbanística Valenciana.  
c) Gastos de gestió: gastos de gestió de l'urbanitzador, calculats en un percentatge del que represente la suma de les partides corresponents a conceptes anteriors.  
d) Benefici de l'urbanitzador: benefici empresarial de l'urbanitzador, calculat en un percentatge de la suma dels conceptes expressats en els apartats anteriors, que, en cap cas, podrà superar el 10%.  
e) Càrregues d'urbanització: càrregues d'urbanització que l'urbanitzador es compromet a repercutir, com a màxim, als propietaris afectats pels conceptes anteriorment expressats.  
f) Preu del sòl a efectes de valorar les diferències d'adjudicació.   
g) Finançament: condicions de finançament oferides per l'urbanitzador per al pagament de les quotes d'urbanització a aquells propietaris que acollits a estes, si és el cas, recolzades per una entitat financera degudament registrada.  
h) Informació sobre la modalitat de retribució en diners, i manera, condicions i termini per a l'exercici d'esta opció de retribució.  
i) Estimació preliminar de la repercussió unitària per metre quadrat dels gastos variables i de la indemnització individualitzada que corresponga als interessats per construccions, plantacions i la resta de conceptes que hagen de desaparéixer.  
2. La proposició juridicoeconòmica es presentarà degudament firmada i datada.  
3. No s'acceptaran aquelles proposicions que tinguen omissions, errors o ratllades que impedisquen conéixer clarament tot allò que l'Ajuntament estime fonamental per a la proposició juridicoeconòmica.  
XIV. Admissibilitat de variants   
1. Únicament s'admetran aquelles variants que suposen una millor adaptació al Pla General d'Ordenació Urbana o una millor coordinació amb el projecte d'urbanització que s'està executant en la confrontant UE 37/3. Igualment, haurà de respectar-se en el projecte l'actuació per gestió directa que s'està tramitant en l'esmentat expedient número 1534/2009.  
2. No es consideraran variants, per la qual cosa seran admissibles en tot cas, les modificacions que suposen simples retocs o ajustos de detall en algun punt perimetral de l'actuació o de les seues connexions, o quan el terreny afegit, per la seua escassa dimensió, no siga tècnicament susceptible de programació autònoma.  
3. La presentació d'una variant en cap cas legitimarà la presentació d'una nova proposició juridicoeconòmica.  
XV. Criteris d'adjudicació   
Tenint en compte que l'àmbit a programar compta ja amb ordenació detallada, i és d'ús característic industrial, la puntuació de l'alternativa tècnica representarà en el present programa d'actuació integrada un 45% de la valoració (45 punts sobre els 100 possibles), mentre que la proposició juridicoeconòmica representarà el restant 55% d'esta (55 punts sobre 100 possibles). En el cas de la proposició juridicoeconòmica s'han tingut en compte les especials característiques de la unitat d'execució a l'hora de determinar els criteris de puntuació.   
1. Criteris de puntuació de l'alternativa tècnica:   
A) La connexió adequada de les obres d'urbanització en el seu entorn i les solucions tècniques previstes perquè la seua execució puga dur-se a terme de forma simultània a les de la confrontant UE 37/3.  
Puntuació: de 0 a 15,75 punts.  
B) La qualitat tècnica de les solucions i dels materials proposats per a la urbanització.   
Els materials a emprar i les característiques de les distintes infraestructures seran semblants als utilitzats en la urbanització confrontant de la UE 37/3, això amb la finalitat de donar coherència al conjunt de la zona industrial del marge dret de riu Xúquer.   
Puntuació: de 0 a 18 punts.  
C) Inversió en programes de restauració paisatgística, incloent-hi el tractament previst per al marge dret del riu Xúquer en l'àmbit de la UE.  
Puntuació: de 0 a 2,25 punts.  
D) Termini d'execució del PDAI, compromisos addicionals assumits voluntàriament i a càrrec seu per l'urbanitzador, i mitjans per al control de cada una de les prestacions que constituïxen l'objecte del programa, incloent-hi la possibilitat de preveure a compte de l'agent urbanitzador la contractació d'un tècnic competent que represente i siga designat per esta administració per a supervisar les obres.  
Puntuació: de 0 a 9 punts.  
La puntuació mínima que haurà de superar en el seu conjunt l'alternativa tècnica perquè puga ser valorada la corresponent proposició juridicoeconòmica que la desenvolupe és de 25 punts.   
2. Criteris de puntuació de la proposició juridicoeconòmica:   
El menor import de les càrregues d'urbanització expressats en euros per metre quadrat d'edificabilitat.  
Puntuació: de 0 a 19,25 punts.  
No s'admetran proposicions pel que fa a aquelles que es presumisca fundadament que no poden ser complides com a conseqüència de baixes desproporcionades o temeràries. Es considerarà que una proposició està sotmesa inicialment en presumpció de temeritat quan oferisca una baixa superior als límits establits per a la subhasta en la normativa sobre contractes de les administracions públiques, inclòs a este efecte l'import econòmic dels compromisos complementaris que el licitador assumisca a càrrec seu. En este cas s'haurà de procedir-se en la forma prevista en dita normativa quant a la tramitació de les proposicions i garantia a constituir.  
B) Compromisos financers per a l'execució de les obligacions complementàries assumides voluntàriament  
Puntuació: de 0 a 5,5 punts.  
C) L'increment de la garantia real o financera oferida per l'aspirant a agent urbanitzador sobre el mínim previst en estes bases, fins al màxim percentatge legalment admés del 20%.  
Puntuació: de 0 a 11 punts.  
D) Aportació d'un pla d'ordenació de trànsit durant les obres tendent a minorar el perjuí econòmic per a les activitats en funcionament en la zona.  
Puntuació: de 0 a 5,5 punts.  
E) Estudi de l'estructura de canalització i cobertura de la séquia a efectes de determinar els costos destinats a garantir-ne l'estabilitat estructural de les dites obres com a suport de vies de trànsit rodat   
Puntuació: de 0 a 8,25 punts.  
F) Aportació de garantia complementària per a l'execució del vial que discorre entre la UE-37/2 i la UE-37/3 .  
Puntuació: de 0 a 5,5 punts.  
XVI. Adjudicació del programa  
L'adjudicació del programa i la formalització del contracte es realitzarà en els termes establits en les bases generals aprovades per l'Ajuntament de Cullera (art. 16 i 17).  
XVII. Compliment  
1. El contracte s'entendrà complit amb motiu de l'adequada execució de la totalitat de les prestacions incloses en el mateix contracte, i s'extingirà una vegada l'urbanitzador haja procedit al seu total compliment per mitjà de la recepció de les obres d'urbanització a favor de l'Ajuntament.  
2. Una vegada finalitzades les obres d'urbanització, l'urbanitzador realitzarà un oferiment formal a l'Ajuntament de la recepció de les esmentades obres d'urbanització, amb la remissió prèvia per l'urbanitzador del certificat final d'obra i de totes les certificacions d'obres, les factures emeses per l'empresari constructor i la documentació que justifique el pagament efectiu de les obres.  
3. Perquè puga operar la recepció definitiva de les obres, de forma tàcita o expressa, haurà d'haver-se liquidat prèviament i definitivament el programa.  
4. L'Ajuntament disposarà d'un termini de tres mesos per a inspeccionar les obres d'urbanització i demanar un informe del tècnic supervisor, i, si és el cas, requerir a l'urbanitzador l'esmena d'aquelles deficiències apreciades, amb indicació del termini per al seu compliment, que es consignarà en una acta de recepció provisional. A l'acte de recepció assistiran, en tot cas, un facultatiu designat per l'Ajuntament, el facultatiu encarregat de la direcció de les obres, l'urbanitzador i el contractista, ambdós assistits, si ho estimen oportú, per un facultatiu.  
5. Una vegada esmenades les deficiències apreciades, l'Ajuntament alçarà una acta de recepció definitiva que acreditarà el compliment del contracte i la seua extinció, començant llavors el termini de garantia.  
6. El termini de garantia serà de dotze mesos des del moment que s'haja dut a terme la recepció per l'Ajuntament. Durant este període, el contractista respondrà dels defectes constructius que es manifesten.  
Finalitzat este període, procedirà la devolució de les garanties prestades per l'adjudicatari, amb l'esmena prèvia de les possibles deficiències.  
XVIII. Resolució  
1. Són causes de resolució del contracte les previstes en la Llei 30/2007, de Contractes del Sector Públic, així com les derivades de la incapacitat legal sobrevinguda de l'urbanitzador i les altres previstes en la legislació general aplicable a les seues relacions amb l'administració.  
2. Són també causes de resolució del contracte les següents:  
a) La mort o incapacitat sobrevinguda de l'urbanitzador o l'extinció de la seua personalitat jurídica.  
b) La declaració de fallida, de suspensió de pagaments, de concurs de creditors o d'insolvent fallit en qualsevol procediment o l'acord de quitament i espera.  
c) La falta de prestació en termini de la garantia definitiva.  
d) La no-formalització del contracte dins del termini.  
e) La demora injustificada en el compliment dels terminis fixats en les bases generals i particulars de programació, i la resta de terminis establits en la Llei Urbanística Valenciana i les normes que la desenvolupen.  
f) La inactivitat injustificada de l'urbanitzador durant un període de sis mesos consecutius o de nou alterns en el desplegament i execució del programa d'actuació. S'entendrà produïda la inactivitat o l'abandó quan el desplegament i l'execució del programa d'actuació haja deixat de desenvolupar-se o no es desenvolupe amb la regularitat adequada o amb els mitjans humans o materials necessaris per la seua normal execució dins del termini. No obstant això, quan es done este supòsit, l'Ajuntament, abans de procedir a la resolució, requerirà l'urbanitzador perquè regularitze la situació en el termini de cinc dies a comptar del requeriment, llevat que la precisió de la seua execució exigisca un termini major.  
g) La imposició d'alguna sanció a l'urbanitzador per infraccions urbanístiques o mediambientals greus o molt greus en relació amb l'àmbit programat serà causa de resolució del contracte. A este efecte, es requerirà que la resolució del corresponent expedient sancionador haja guanyat fermesa o posat fi a la via administrativa.  
h) L'obstaculització per l'urbanitzador de l'exercici dels drets i deures urbanístics dels afectats per la programació.  
S'entén inclòs dins d'esta causa de resolució l'incompliment per l'urbanitzador de l'obligació de facilitar informació perquè els propietaris puguen optar per la modalitat de retribució i perquè estos puguen exercitar plenament els drets que la Llei Urbanística Valenciana els atorga.  
i) La resolució anticipada de l'adjudicació per a la seua gestió directa per causa justificada d'interés públic, sense perjuí de les compensacions econòmiques a què això done lloc i que haurà d'avaluar l'acord corresponent.  
j) La suspensió de llicències en l'àmbit programat, l'aprovació de plans o projectes incompatibles amb el desenvolupament del programa, així com les resolucions administratives que impedisquen prosseguir-ho o paralitzen el seu desenvolupament material o econòmic per inactivitat de l'administració durant més de sis mesos i de manera rellevant, tenint dret l'urbanitzador a instar la resolució amb les compensacions procedents.  
k) La renúncia de l'urbanitzador davant d'una retaxació de càrregues fundada en causa legal que implique un increment de l'import de les càrregues previst en la proposició juridicoeconòmica superior al 20%.  
l) La realització per l'urbanitzador de pràctiques manifestament restrictives de la competència en el mercat immobiliari relacionades amb el programa d'actuació. S'entendrà per pràctiques manifestament restrictives de la competència la inobservança de les regles d'exclusió d'entitats en la selecció de l'empresari constructor, els acords de repartiment de mercat i aquelles altres que, d'alguna altra manera, defrauden o falsegen la lliure competència.  
m) El descobriment de condicions territorials no tingudes en compte a l'acordar el programa d'actuació i que facen legalment inviable la prossecució d'esta, sense perjuí de les compensacions que procedisquen, si és el cas, o de la possibilitat d'esmenar les seues previsions, si això fóra possible, sense desvirtuar substancialment estes.  
n) Incórrer el contractista, durant la vigència del contracte en alguna de les prohibicions de contractar previstes en la Llei de Contractes del Sector Públic.  
o) Les reiterades deficiències en l'execució del contracte.  
p) L'incompliment greu dels deures essencials de l'urbanitzador directament imposats per la normativa urbanística i contractual.   
q) L'incompliment d'alguns dels compromisos oferits.  
r) La caducitat del programa per transcurs del termini total per a escometre-ho i, si és el cas, la pròrroga.  
s) El mutu acord entre l'Ajuntament i l'urbanitzador, sense perjuí de les indemnitzacions que, si és el cas, procedisquen en benefici dels propietaris de terrenys o altres afectats.  
t) La subcontractació total o parcial de prestacions que siguen objecte del contracte sense la amb l'autorització prèvia expressa de l'Ajuntament.  
u) La suspensió, per causa imputable a l'Ajuntament, de la iniciació del contracte per un termini superior a sis mesos a partir de la data assenyalada en el mateix per al seu començament.  
v) El desistiment o la suspensió del contracte per un termini superior a un any acordada per l'Ajuntament.  
3. Per a la resolució del contracte entre l'Ajuntament i l'urbanitzador serà preceptiva l'emissió prèvia d'un informe favorable pel Consell del Territori i el Paisatge o qualsevol altre organisme a què competisca emetre'l.  
4. L'Ajuntament, en resoldre l'adjudicació, podrà acordar que l'urbanitzador continue l'execució del programa davall les seues mateixes condicions, durant el temps indispensable per a evitar perjuís a l'interés públic.  
5. La resolució de l'adjudicació l'acordarà l'Ajuntament, amb audiència prèvia a l'urbanitzador per un termini de 10 dies hàbils, i amb el dictamen previ del Consell del Territori i el Paisatge (o organisme competent), que podrà ser instat també per l'urbanitzador. Sense perjuí de les responsabilitats econòmiques que procedisquen, això determinarà la cancel·lació de la programació.  
XIX. Prerrogatives de l'administració  
L'Ajuntament té totes les prerrogatives que, en general, reconeix la legislació de contractes de les administracions públiques, entre les quals estan les d'interpretar el present contracte administratiu especial, resoldre els dubtes que oferisca el seu compliment, modificar els termes de l'adjudicació per causes imprevistes o no previstes en les presents bases i que siguen d'interés públic, acordar la seua resolució i determinar els efectes d'esta.  
XX. Jurisdicció competent  
És competent l'orde jurisdiccional contencios administratiu per a conéixer de les qüestions que puguen suscitar-se en la preparació, resolució, i execució del contracte administratiu especial entre l'administració i l'agent urbanitzador.  
Cullera, 30 de juny de 2010.- El secretari general: Javier A. Gieure Le Caressant.